DA Den Europæiske Unions Tidende C 207/10

Indberetninger fra Italien, Malta og Slovakiet efter artikel 37 i Europa-Parlamentets og Rådets forordning (EF) nr. 562/2006 om indførelse af en fællesskabskodeks for personers grænsepassage (Schengen-grænsekodeks)

Tredjelandsstatsborgeres pligt til at anmelde deres tilstedeværelse på en medlemsstats område i overensstemmelse med artikel 21, litra d)

(2008/C 207/08)

ITALIEN

I overensstemmelse med lov nr. 68 af 28. maj 2007 kræves der i forbindelse med gæste- og forretningsbesøg, turist- og studieophold ikke opholdstilladelse i Italien, hvis opholdet ikke overskrider tre måneder.

Udlændinge, der kommer fra et land uden for Schengenområdet, skal anmelde deres tilstedeværelse ved grænsepolitiet og få et stempel i deres pas på indrejsedagen. Dette stempel svarer til at anmelde sin tilstedeværelse.

Udlændinge, der kommer fra lande, der anvender Schengenaftalen, skal anmelde deres tilstedeværelse til politiets hovedkvarter senest 8 dage efter ankomsten.

Ved ophold på hotel svarer en kopi af den erklæring, der afgives til hotellet, til en anmeldelse af tilstedeværelse.

MALTA

Ændring af de oplysninger, der er indgivet af Malta og offentliggjort i Den Europæiske Unions Tidende C 18 af 24. januar 2008.

Ifølge artikel 31 i lov om indvandring (kapitel 217) er tredjelandsstatsborgere forpligtede til at anmelde deres tilstedeværelse på maltesisk område i overensstemmelse med artikel 21, litra d), i Europa-Parlamentets og Rådets forordning (EF) nr. 562/2006 om indførelse af en fællesskabskodeks for personers grænsepassage (Schengen-grænsekodeks). I artikel 31 i lov om indvandring (kapitel 217) hedder det:

(4) Det påhviler — (a) enhver person over fjorten år, der opholder sig et hvilket som helst sted, der er omfattet af denne artikel, at underskrive — når dette kræves — en nationalitetserklæring og, medmindre personen er undtaget, at fremlægge og underskrive en erklæring vedrørende de oplysninger, der er omhandlet i denne artikel (b) indehaveren af ethvert sted, der er omfattet af denne artikel, at afkræve af alle personer over fjorten år, der opholder sig på stedet, at de underskriver erklæringen og fremlægger de oplysninger, der kræves i henhold til denne artikel, samt at de opbevarer erklæringen (herunder alle erklæringer afgivet i henhold til denne artikel til tidligere ejere af stedet) i to år fra den dato, hvor erklæringen blev underskrevet.

(5) Alle registre og oplysninger, der fremlægges i henhold til denne artikel, skal være tilgængelige for politiet eller de centrale indvandringsmyndigheder på alle rimelige tidspunkter. […]

(7) Enhver, der ikke efterkommer denne artikels bestemmelser, gør sig skyldig i en lovovertrædelse og idømmes en bøde (multa) på mellem 1 164,69 og 4 658,75 EUR, eller fængsel i op til et år eller både bøde og fængsel.

(8) Denne artikel finder anvendelse på alle steder, hvad enten de er møblerede eller ej, hvor der foregår indlogering eller overnatning mod betaling.

SLOVAKIET

En tredjelandsstatsborgers anmeldelsespligt i henhold til artikel 21, litra d), i Schengen-grænsekodeksen fremgår af sektion 49, stk. 2, i lov nr. 48/2002 Coll.

Tredjelandsstatsborgere er forpligtede til at anmelde deres tilstedeværelse på Den Slovakiske Republiks område inden for tre dage. Dertil er de forpligtede til at udfylde en officiel blanket og angive fornavn, efternavn, fødselsdato og fødested, nationalitet, opholdstilladelse i den stat, de kommer fra, opholdets formål og længde, rejsehjemmelnummer, visumnummer, navn og adresse på indkvarteringssted samt ledsagende børn.

Når en tredjelandsstatsborger er indkvarteret et sted på Den Slovakiske Republiks område, er det den, der er ansvarlig for dette sted, der skal sørge for at indberette ovenstående oplysninger til politiet inden for fem dage og bogføre alle krævede oplysninger.